CELEX: 
Language: lv
Date: 2017-10-03 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulu (ES) 2016/1011 papildina attiecībā uz nosacījumu noteikšanu, lai novērtētu ietekmi, kura rodas no esošu etalonu izstrādes pārtraukšanas vai izmaiņām tajos

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai (Etalonu regula), ievieš vienotu satvaru, lai nodrošinātu to etalonu precizitāti un integritāti, kurus izmanto kā atsauci finanšu instrumentos, finanšu līgumos vai ieguldījumu fondos Eiropas Savienībā. Tās mērķis ir veicināt iekšējā tirgus darbību, vienlaikus nodrošinot patērētāju un ieguldītāju augstu aizsardzības līmeni.
            
            
               Šī deleģētā regula ir balstīta uz izvēles pilnvarojumu Etalonu regulas 51. pantā. Subsidiaritātes jautājums ir atrunāts Etalonu regulas ietekmes novērtējumā. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija pilnvaroja Eiropas Vērtspapīru un tirgu iestādi (EVTI) sniegt tai tehnisku konsultāciju par iespējamiem Etalonu regulas deleģētajiem aktiem. EVTI šo konsultāciju Komisijai sniedza 2016. gada 10. novembrī. Lai sagatavotu tehnisko konsultāciju, EVTI rīkoja divas sabiedriskās apspriešanas — vienu laikā no 2016. gada februāra līdz martam (tika publicēta 51 atbilde
                  1
               ) un otru 2016. gada jūnijā (tika publicētas 33 atbildes
                  2
               ). Iestāde 2016. gada 29. februārī rīkoja arī atklātu uzklausīšanu. Komisija piedalījās EVTI darba grupas, kura sagatavoja konsultāciju un atklāto uzklausīšanu, sanāksmēs un deleģētās regulas izstrādē ņēma vērā apspriešanās ietvaros gūtās atbildes. 
            
            
               Kopumā respondenti EVTI apspriešanā par tehniskās konsultācijas projektu atbalstīja minēto projektu. Respondenti arī atbalstīja EVTI priekšlikumu publicēt etalonus, ko varētu izmantot saskaņā ar šo deleģēto aktu. Tomēr Etalonu regulas 51. pantā noteiktais pilnvarojums nesniedz kompetentajām iestādēm tiesības veikt publikācijas. Līdz ar to minētais priekšlikums nav iekļauts deleģētajā aktā.
            
            
               Lielākā daļa respondentu atzinīgi vērtēja arī to, ka EVTI ieteikto nosacījumu saraksts ir neizsmeļošs, jo nebūtu iespējams paredzēt apstākļus, kas varētu izraisīt nepārvaramas varas vai līdzīga veidu gadījumu. Respondenti pauda atzinību tam, ka nosacījumiem nebūs laika ierobežojuma. 
            
            
               Vairāki respondenti uzskatīja, ka pirmais nosacījums par metodoloģijas vai ievades datu izmaiņām, kas rada būtiski atšķirīgu etalona vērtību, ir pārāk neskaidrs. Līdz ar to apsvērumā ir skaidroti plānoto izmaiņu veidi. 
            
            
               Savukārt Komisija 2016. gadā un 2017. gada pirmajā ceturksnī rīkoja divpusējas sanāksmes ar dažādām ieinteresētajām personām, lai apspriestu deleģētos aktus. Tā arī rīkoja divas sanāksmes ar attiecīgo ekspertu grupu, šo sanāksmju laikā ar dalībvalstu finanšu ministriju un uzraudzības iestāžu ekspertiem un Eiropas Parlamenta un EVTI novērotājiem apspriežot deleģētos pasākumus.
            
            
               Sabiedrība tika aicināta sniegt atsauksmes par Komisijas deleģēto regulu projektu, ar ko papildina Regulu (ES) 2016/1011, pēc Komisijas starpdienestu iekšējās apspriešanās laikpomsā no 2017. gada 22. jūnija līdz 2017. gada 20. jūlijam. Attiecībā uz šo deleģēto aktu netika saņemtas konkrētas piezīmes. 
            
            
               3.DELEĢĒTĀ AKTA JURIDISKIE ASPEKTI
            
            
               Šajā deleģētajā regulā ir ietverts neizsmeļošs saraksts ar nosacījumiem, kas valstu kompetentajām iestādēm jāņem vērā, izvērtējot atļauju Savienībā izmantot esošu etalonu, kurš neatbilst Etalonu regulas prasībām.
            
            
               KOMISIJAS DELEĢĒTĀ REGULA (ES) …/..
            
            
               (3.10.2017),
            
            
               ar ko Eiropas Parlamenta un Padomes Regulu (ES) 2016/1011 papildina attiecībā uz nosacījumu noteikšanu, lai novērtētu ietekmi, kura rodas no esošu etalonu izstrādes pārtraukšanas vai izmaiņām tajos
            
            
               (Dokuments attiecas uz EEZ)
            
            
               EIROPAS KOMISIJA, 
            
            
               ņemot vērā Līgumu par Eiropas Savienības darbību,
            
         
         
            
               ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014
                  3
               , un jo īpaši tās 51. panta 6. punktu,
            
            
               tā kā:
            
            
               (1)Lai nodrošinātu, ka kompetentās iestādes Regulas (ES) 2016/1011 51. panta 4. punktu piemēro tādā pašā veidā, ir lietderīgi detalizētā veidā izklāstīt, kādos apstākļos kompetentās iestādes var secināt, ka esoša etalona izstrādes pārtraukšana vai izmaiņas tajā varētu radīt nepārvaramas varas gadījumu, graut vai kā citādi pārkāpt tāda finanšu līguma vai finanšu instrumenta, vai ieguldījumu fonda noteikumus, kurā kā atsauce izmantots šāds etalons. 
            
            
               (2)Tas jo īpaši attiecas uz “nepārvaramas varas” gadījumiem, jo šis jēdziens dažādās dalībvalstīs tiek interpretēts atšķirīgi.
            
            
               (3)Indeksu vērtības ievērojamas atšķirības ir galvenais cēlonis tam, ka tiek grauti vai kā citādi pārkāpti tāda finanšu līguma vai finanšu instrumenta, vai ieguldījumu fonda noteikumi, kurā kā atsauce izmantots šāds etalons. Šīs ievērojami atšķirīgas vērtības var izraisīt pēkšņs pārtraukums indeksa laikrindās vai indeksa svārstīguma pakāpju atšķirības, kuras savukārt var izrietēt no izmaiņām etalona izstrādes vai ievades datu metodoloģijā, uz ko ir balstīts etalona aprēķins. Kompetentajām iestādēm būtu jānovērtē šādu izmaiņu iespējamā ietekme katrā atsevišķajā gadījumā, jo indeksa izstrādes pārtraukšanas vai svārstīguma izmaiņu apjoms ir ļoti atkarīgs no etalona būtības un no finanšu instrumentiem, finanšu līgumiem vai ieguldījumu fondiem, kas to izmanto kā atsauci.
            
            
               (4)Izmaiņas izmantoto ievades datu veidā vai datu avotu uzticamības pakāpē var ietekmēt etalona piemērotību zināma veida izmantojumiem. Tāpēc kompetentajām iestādēm būtu jāizvērtē, vai minētās izmaiņas varētu radīt nepārvaramas varas gadījumu vai graut, vai kā citādi pārkāpt līguma noteikumus.
            
            
               (5)Nepārvaramas varas gadījumi, līguma noteikumu graušana vai citi pārkāpumi ir mazāk iespējami, ja ir pieņemams aizstājējetalons vai vismaz šāda aizstājējetalona atlases procedūra, kas noteikta attiecīgajos dokumentos. 
            
            
               (6)Indeksi, ar ko mēra ļoti īpašus tirgus, varētu lielā mērā būt atkarīgi no indeksa sniedzēja reputācijas, viedokļa vai speciālajām zināšanām. Tāpēc kompetentajām iestādēm būtu jāizvērtē, vai šādos apstākļos indeksa sniedzēja maiņa varētu radīt nepārvaramas varas gadījumu vai graut, vai kā citādi pārkāpt līguma noteikumus.
            
            
               IR PIEŅĒMUSI ŠO REGULU.
            
            
               1. pants
                  Novērtēšanas nosacījumi
            
            
               1.Kompetentā iestāde Regulas (ES) 2016/1011 51. panta 4. punkta nolūkos, novērtējot to, vai minētās regulas prasībām neatbilstoša etalona izstrādes pārtraukšana vai izmaiņas tajā radītu nepārvaramas varas gadījumu vai grautu, vai kā citādi pārkāptu tāda finanšu līguma vai finanšu instrumenta, vai ieguldījumu fonda noteikumus, kurā kā atsauce izmantots šāds etalons, ņem vērā šādus nosacījumus:
            
            
               (a)etalona maiņai būtu nepieciešamas ievērojamas izmaiņas ievades datu būtībā, minēto datu noteikšanas metodoloģijā, pašā datu apkopošanas procesā vai citos etalona izstrādes elementos, kas varētu radīt ievērojami atšķirīgas etalona vērtības;
            
            
               (b)ievades datu vai šo datu noteikšanas metodoloģijas maiņa nolūkā padarīt etalonu atbilstīgu Regulai (ES) 2016/1011 vājinātu apmēru, kādā etalons reprezentatīvi atspoguļo tirgu vai ekonomisko realitāti, ko etalonam paredzēts mērīt, tādējādi radot izmaiņas etalona būtībā; 
            
            
               (c)etalonam, kas neatbilst Regulas (ES) 2016/1011 prasībām, nav aizstājējetalona, kurš:
            
            
               i)atbilst Regulas (ES) 2016/1011 prasībām;
            
            
               ii)mēra to pašu tirgu vai to pašu ekonomisko realitāti;
            
            
               iii)ir vai nu iekļauts publiskajā reģistrā, kas minēts Regulas (ES) 2016/1011 36. pantā, vai arī to sniedz minētajā reģistrā iekļauts administrators;
            
            
               (d)esošie finanšu līgumi, finanšu instrumenti un ieguldījumu fondi, kas kā atsauci izmanto etalonu, un to pavaddokumenti neparedz aizstājējetalonu vai neparedz noteikumus par to, kā noteikt šādu aizstājējetalonu, vai jebkādus citus ārkārtas pasākumus;
            
            
               (e)etalona pāreja no viena administratora pie cita radītu būtiskas izmaiņas etalonā.
            
            
               2.
                     Šā panta 1. punktā minētos nosacījumus piemēro katrā atsevišķā gadījumā.
            
         
         
            
               2. pants
                  Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 3.10.2017
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO.
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO.
                   
               
               
                  
                     (3)
                  OV L 171, 29.6.2016., 1. lpp.